पटना। रेल राज्य मंत्री ई अहमद कहला अछि जे पटना मे गंगा नदी पर बनि रहल रेल सह सड़क पुल बिहार क लेल विकास क सेतु साबित होइत। इ पुल बिहार क लेल नहि बल्कि पूरा देश क लेल राष्ट्रीय गौरव होयत। अहमद स्टीमर स गंगा नदी क ऊपर निर्माणाधीन एहि रेल पुल क निरीक्षण करबा लेल गेल छलाह। ओ कार्य प्रगति कए संतोषजनक कहैत रेल अधिकारी कए निर्माण कार्य लक्ष्य क अनुसार दिसम्बर 2012 तक पूरा करबाक निर्देश देलथि।
 रेल राज्यमंत्री कहला जे 4556 मीटर क लंबाई वाला एहि पुल कए बनिकए तैयार भ गेला पर इ भारत क सबस लंबा रेल सह सड़क पुल होयत।
 अहमद कहला जे 1366 करोड़ टका क लागत स बनि रहल एहि पुल क निर्माण पहिने मात्र रेलवे पुल क रूप मे हेबाक छल, मुदा बाद मे एकरा रेल सह सड़क पुल क रूप मे परिवर्तित करि एकर निर्माण कार्य शुरू कराउल गेल अछि। रेल राज्यमंत्री कहला जे एहि पुल क निर्माण मे भारत मे कोनो दोसर पुल क तुलना मे सबस बेसी स्टील क इस्तेमाल भ रहल अछि। एहि मे 39टा खंभा रहत, जाहि मे स 37टा खंभा क निर्माण कार्य पूरा भ चुकल अछि आओर आब पियर कैप आ सुपर स्ट्रक्चर क कार्य कए पूरा कैल जा रहल अछि। ओ कहलथि जे रेलवे क इंजीनियर आ सुपरवाइजर काजक बारीकी स निरीक्षण करि रहल छथि आ निर्माण कार्य क दौरान उच्च गुणवत्ता सुनिचित करि रहल छथि । रेल राज्यमंत्री ई अहमद पुल निर्माण कार्य मे लगल टीम कए 50 हजार टका क पुरस्कार देबाक घोषणा केलथि।
 रेल राज्यमंत्री कहलथि जे ओ मुख्यमंत्री नीतीश कुमार स स्वयं यात्री क सुरक्षा क मामला मे गप केलथि अछि आ मुख्यमंत्री सेहो प्रदेश क अधिकारी कए एहि संबंध मे दिशा-निर्देश जारी केलथि अछि। एकटा प्रश्नक उत्तर मे रेल राज्यमंत्री कहलथि जे बिहार संग कोनो भेदभाव नहि बरतल जा रहल अछि। रेलमंत्री ममता बनर्जी बिहार पर विशेष ध्यान द रहल छथि। हुनकर साफ निर्देश अछि जे बिहार क रेल परियोजना क क्रियान्वयन प्राथमिकता क आधार पर हेबाक चाही। मंत्रालय एकरा लेल पर्याप्त मात्रा मे धन उपलब्ध करा रहल अछि। यदि कोनो परियोजना मे दिक्कत अबैत अछि त आवश्यकतानुसार ओकर समीक्षा कए अधिक धन उपलब्ध कराउल जाइत। 